0032V12MZR – Peter Straarup samtale med Gunnar Lindehammer.

PS: Optagelse der finder sted **tirsdag den 12. februar 1991,** foregår hos Lindehammer i hans hjem i Søborg og det vi skal have klarlagt, det er hans liv og levned i redningskorpset efter han nu endelig er blevet pensioneret efter 2 perioder i redningskorpset.

Og vi starter med: Lindehammer jeg ved du blev født den 19. januar 1916 i København. Så blev du efter skolegang udlært tømrer og jeg ved at du flere gange havde kigget på redningsstationerne, når du kørte forbi – er det ikke rigtigt ?

GL: Jo det stemmer.

PS: Men det, der gav anledning til det var en annonce i et eller andet blad, at Zone-Redningskorpset søgte en vagtmester.

GL: Jo Zone-Redningskorpset søgte en vagtmesterassistent som det så smukt hedder. Jeg kendte ikke branchen, men syntes jo at det ydre var fascinerende at se på og jeg kunne jo godt mærke på det hele, at det måtte jo være et frisk liv – nu havde jeg jo ikke set det indefra naturligvis, men jeg havde jo set bilerne var ude at køre og det var et ret spændende job syntes jeg det måtte være. Og så mødte jeg op på Platanvej.

PS: Var Wiboltt der ?

GL: Nej han kom ikke ind i billedet før noget senere for den mand der i sin tid antog mig, blev senere en af mine meget gode venner, der fulgte mig til Sverige, han hed Hugo Ejler Olsen og han fulgtes bl a med mig til Sverige, hvor han så skulle tage sig af den tekniske side og jeg af den salgsorganisatoriske udvikling.

PS: Det kommer vi til lidt senere, når du så kommer til Sverige.

Jeg har forstået du blev ansat på grund af du havde en god telefonstemme.

GL: Ja som du siger hang stillinger ikke på træerne på den tid, så der var mange ansøgninger til det der job og så på et eller andet tidspunkt, så var jeg så heldig at blive udtaget og så spørger man jo sig selv, hvorfor blev det lige dig og så fik jeg så at vide af den Olsen: Du er den, der har den bedste telefonstemme og det er det vi skal bruge dig til. Du skal tale med vores kunder. Og så fik jeg jobbet.

PS: Det der med stemmen fik du jo også gavn af senere hen i Trafikradioen.

GL. Ja det gjorde jeg.

PS: Det kommer vi til senere. Du sad på Vagtstuen på Platanvej og så varede det ikke længe før du også var selskabets kontaktmand til Pressen.

GL: Det var i og for sig en sjov udvikling, fordi vi havde jo det og det har vi formentlig stadigvæk. Vi havde det sådan, at bladene, både formiddagsbladene og morgenbladene de ringede til så mange forskellige steder, til politiet til brandvæsen og de ringede altså også til både Falck og Zone-Redningskorpset og spurgte om der havde været noget de kunne interessere sig for og kunne skrive om og det var der jo af og til da jeg sad på Zone-Redningskorpset, det var på det tidspunkt, hvor jeg stadigvæk var der – det mindste af selskaberne så havde jeg jo aldrig så meget og så tænkte jeg: Hvordan kommer du nu ind i billedet her ? Det er jo interessant at læse om virksomheden i avisen og hvad gør du for at kunne klare det her. Og så begyndte jeg at samle på sjove historier simpelthen. Så hver gang vi havde lånt en pige ud til et eller andet stewardessejob eller vi havde haft en 4. mand ud til en Bridge eller noget i den stil, så i stedet for at vente på at aviserne skulle ringe, så ringede jeg dem op og fortalte at vi har haft en sjov historie i dag - og en af mine gamle venner ……..??? – han lever stadig i dag og han kan også huske det og han sagde: Havde du ikke andet, så hjalp I os jo - havde du ikke en nyhed, så havde du næsten altid en lille sjov historie og på den måde så vendte jeg altså billedet, at det var ikke Pressen, der ringede til mig, det var mig, der ringede til Pressen og derfor fik jeg et vist tillidsforhold til dem og en særlig intim kontakt og de sagde: Lindehammer, han ringer hvis der er ”noget” og det betød kolossalt meget for os at få den udvikling i gang.

PS: Din tid på Platanvej var relativ kort for i 47-48 for da er du i Helsingør for at tegne turistabonnementer for folk, der skulle til Sverige. Det var det eneste – man kunne kun rejse nordpå dengang.

GL: Ja der skete jo det at vi havde overstået en verdenskrig og der var ingen danske bilister, der kunne komme sydpå – der var jo lukket for al trafik, i hvert fald for personlig trafik og det eneste sted danskerne kunne kom hen var nordpå. De kunne rejse til Norge og Sverige og så sad vi og diskuterede det en dag og blev så enige om, at det kunne da godt være man kunne finde ud af noget fornuftigt – med svenskerne i hvert fald – de var jo det nærmeste og da havde jo daværende direktør Wiboltt allerede været i gang. Man havde sat et svensk firma i gang i meget, meget lille skala i Malmø 1946.

PS: Som hed Svensk Rädningstjenst.

GL: Ja, som hed Svensk Râdningstjenst.

PS: Fordi i oktober 1948 så skifter du faktisk job og .kommer over i Svensk Rädningstjenst.

GL: Jeg kom ikke i Svensk Rädningstjenst før i 49, men det er for så vidt underordnet, men det var i den periode.

PS: Vi skal lige have ind i billedet, at Svensk Rädningstjenst havde jo ikke selv redningsstationer som her i Danmark, men arbejdede med bilværksteder

GL: Det var jo det som senere her, også her i nyere tider, skulle vise sig at være epokegørende. Hvad har man selv, og hvad har man ikke selv.

PS: Det kommer vi også tilbage til senere.

Og så gik du i gang med at tegne abonnementer i Skåne. Det var det tættest befolkede land.

GL: Ja, men vi kan ikke så godt springe over her – der er jo et handlingsforløb. Vi starter med at jeg bliver sendt til Helsingør og i Helsingør skal jeg så sørge for at der sker en akkvisition i form af nytegning af korttidsabonnementer eller af turistabonnementer, som vi kaldte dem og dem havde vi nede på en meget kort periode på 1 uge / 14 dage om måneden og da det var den eneste rejsevej, der var anvend bar for danskere og skandinaver i det hele taget for den indbyrdes trafik, så vi fik meget hurtigt en stor succes med det. Og det indebar, at da sæsonen var slut der i oktober måned og der ikke var så mange rejsende, så begyndte vi at korrespondere om forløbet og om hvordan vi skulle fortsætte og så blev jeg kaldt til en samtale i Sverige. Der lå jo hele den dynge af kopier af abonnementsansøgninger vi havde tegnet i Helsingør hele sommeren og så sagde han, den svenske direktør, som for øvrigt var danske og kom fra Falck Redningskorps. Han havde været handelschef, han hed Garde, og så sagde han: kunne du ikke tænke dig at komme herover og arbejde og det snakkede vi meget om. Nu må jeg så skynde mig at sige, at det svenske selskab var jo startet af den svenske generalkonsul i Malmø, der hed Herbert Didden ..? og ham, som vi kaldte for Folkevognskongen Frode Lund og så var der en i Zone-Redningskorpset, der var inde i billedet.

PS: Til at begynde med var det biler og traktorer.

GL: Jo det kan man godt sige.

PS: Men du får indført med dyreredning.

GL: Ja for jeg havde jo lært mig en lille smule teknik hjemmefra på vagtstuen og jeg var jo klar over man arbejdede ret alsidig i Danmark på daværende tidspunkt og man havde noget, der hed dyreredningsmateriel. Man havde det som man populært kaldte en trefod og den syntes jeg var ret anvendbar og den prøvede jeg så at få indført i Sverige, således at man kunne begynde at lege med landbruget. Og hvorfor skulle lege med landbruget? Det var simpelthen fordi, at man i Skåne havde man de allerstørste – det var jo godserne. Det var baronerne og det var greverne . Langt de fleste af de mennesker de havde jo dansk …………..? det var Toth’erne og det var forskellige navne, som gik igen i den danske adelshistorie.

PS: Og du sørgede for at smide dine ”slæbere” ind hos greverne og baronerne.

GL: Ja fordi hvis de store var med så kom de små jo efterhånden.

PS: Ja men så i de følgende år og med resten af tiden du er i Sverige, så kommer du først til Göteborg og så kommer du til at arbejde i hele Sverige.

GL: Ja.

PS: Der er jo en enorm forskel på Skåne og så Nordsverige, men var de modne for ideen oppe i nord også?

GL: Ja, men vel ikke i samme udstrækning som de var i Skåne, fordi når man dengang talte med en skåning og spurgte ham: Hvad betragter du som hovedstaden i Skåne, så sagde han altid det er København og de forstod jo lidt dansk for de havde jo været her svenskerne på mange ture, specielt skåningerne.

Det var værre den anden vej, jeg havde ikke været i Sverige andet som skoledreng en enkelt dag. Jeg kunne jo ikke svensk og det handicappede mig lidt i begyndelsen. Jeg skal nok gøre det kort, men skal da fortælle dig, hvordan jeg lærte mig svensk. Jeg var alene derovre de første 2 år. Siden flyttede jeg familien derover og vi boede der sammenlagt i 12 år i Malmö. Jeg lærte mig simpelthen svensk når jeg havde fri om aftenen, så jeg gik i biografen. På den tid kørte der en masse svenske film og så gik jeg ind og så forestillingen kl 7 og når jeg havde set den og været ude og havde røget en cigaret, så gik jeg ind og så forestillingen igen kl 9 og når han stod deroppe på filmen og krammede og kyssede pigen og sagde ” Du er fortjusende, så sagde jeg fortjusende og sådan lærte jeg på den måde en masse svenske ord både der og ved de daglige samtaler med svenskerne. Og jeg er efterhånden kommet dertil i dag – det er efterhånden mange år siden - at jeg taler og skriver lige så godt svensk som dansk og har selvfølgelig stadigvæk forbindelse med svenskerne.

PS: Du fik familien over at bo i Malmö og hvordan var det så at bo derover ?

GL: Malmö var jo en dejlig by.

PS: Og I kunne få alt det vi ikke kunne få her på denne side ?

GL: Ja det var man helt 100% sikker på, at når man flyttede over til Malmö, så behøvede man ikke at være bange for at familien ikke kom, for der var jo varer at købe i Sverige på daværende tidspunkt, som man ikke kunne få i Danmark og så benyttede de lejligheden til at besøge Gunnar og Viola.

PS: Og de mennesker kunne jo ikke få valuta og du havde et par kroner i overskud.

GL: Ja ja.

PS: Nå, men det går altså godt og jeg ved du har mange gode kontakter og jeg ved du havde en god kontakt til Kungliga Automobilklubben og blev udlånt til at organisere et billøb i Kristianstad.

GL: Ja det får jeg simpelthen fordi jeg havde jo arbejdet meget i Skåne både med store og små landbrug og pludselig en dag får jeg en telefonopringning fra Kungliga Automobilklubben i Stockholm, der spørger om jeg kunne påtage mig at varetage salget og organisationen af de her store væddeløb, som var Kristianstad banen i den by og jeg vidste dårligt nok hvad det drejede sig om, men jeg syntes at det lød spændende. Så sagde jeg at det kan jeg jo ikke afgøre selv. Jeg må spørge min direktør og på daværende tidspunkt – og vi skiftede direktør ret hurtigt i Sverige og så havde jeg fået en ny direktør i Sverige som oprindelig var dansk Richard Hansen, som var advokat inden han blev direktør i Svensk Redningstjänst og så måtte jeg jo snakke med ham. Han syntes opgaven var spændende og så sagde han: jeg giver lov at lave det her på én betingelse, at det bliver Svensk Rädningstjenst, der får redningstjenesten derovre naturligvis.

Og det sørgede jeg for og det var en meget spændende opgave, der stod på i – løbet varede kun i 2 dage – men opgaven stod på helt til næste sommer – jeg tror var i Sverige i Kristianstad, boede i Sverige og måtte leje mig ind et sted i 5 måneder, hvor jeg lavede hele det der, dels tilrettelæggelse af det tekniske arbejde dels tilrettelægning af det reklamemæssige. Jeg solgte – om jeg så må sige – billetter til de der store og meget spændende løb og de var jo dyre allerede på daværende tidspunkt. De blev solgt over hele Skandinavien. Det var en meget spændende og meget speciel opgave og som jo så senere naturligvis gav mig en masse kontakter via de svenske automobilklubber.

PS: Der kan man se, det er med redningskorps som med journalistik, det kan føre til alt.

GL: Ja det kan det - det drejer sig om, er at udnytte kontakterne.

PS: Rigtigt. – Så kommer vi til – skal vi sige - et halvmørkt kapitel. Vi er fremme i 58-59, da sker der det, at forsikringsselskabet Tullebolagen køber de 3 svenske redninskorps . Der var Svensk Rädningstjenst, der var Falck og så var der det, der hed Rädningskåren. Vi har begge to været involveret i disse ting da det skete. Det, der er mest interessant i den forbindelse det er, at i dag eksisterer hverken Tullebolagen eller de 3 redningskorps. Kan du forklare hvorfor?

GL: Ja. Det har sin ganske bestemte anledning. Da jeg rejste til Sverige i 40’erne da havde man i Sverige en automobilpark, der sagde spar 2 til hvad man havde i Danmark, fordi vi havde jo haft krig, det havde svenskerne jo ikke haft og det indebar jo at svenskerne var vældig godt rustet med hensyn til kranbiler og materiel for bjergning af biler og den slags ting og det indebar jo så at næsten – ihvertfald alle de større, der arbejdede med biler – havde værksted og de havde også de store kranbiler. Og det indebar jo så at de behøvede jo ikke selv i første omgang – anskaffe sig så forfærdelig meget materiel – man måtte jo have nogle basisstationer, man skulle have et eller andet sted man kunne reklamere med, at her var vi, men det var ikke ret meget de havde i Sverige af den slags ting. Det, der forbavsede mig mest i Sverige, som jo var et fremgangsrigt land, også på mange andre områder, det var deres ambulancevæsen var ikke særlig veludviklet og så fandt vi ud af, hvad gør vi så for det havde jeg jo lært mig en hel del om herhjemme, at her gik det jo altså næsten lige som på skinner. Men Svenskerne havde opbygget en organisationsform, hvor man praktisk taget havde – ihvertfald i større byer – havde man naturligvis ambulance på brandstationer, men Sverige som er et meget større land end Danmark, havde organiseret sig på en anden måde. De havde på daværende tidspunkt – det var mange – de havde over 800 taxabiler, som de havde indrettet specielt, således at de lynhurtigt kunne lave en taxabil om til en form for en ambulance og dem benyttede vi meget, så hovedbestanddelen i Svensk Rädningstjänst’s programpunkt med hensyn til materiel det var jo lånt materiel, dvs man lavede aftaler med respektive værksteder - senere med landsorganisationerne -, via alt det vi nu havde fået sat i gang med KAK og FDM.

PS: Og det samme gjorde stort set de to andre redningskorps også.

GL: Ja se nu kommer vi jo til det. Fordi i samme øjeblik vi havde sat det i gang, så vi var jo de første der var i Sverige og rent umiddelbart efter så startede man i Stockholm et firma, som hed Redningskåren, som blev dirigeret af en meget dygtig mand, som hed Reinar Sjôkvist. En initiativrig og stor dygtig organisationsmand. Han var direktør for Ostermanns Automobilhandler i Stockholm og satte et vældigt apparat i gang. Og på et eller andet tidspunkt, så dukker Falck sgu op i billedet fra Danmark, idet Falck prøver at starte i Falkenberg og på det tidspunkt var vi 3 redningskorps i Sverige.

Og så kommer forklaringen på hvorfor det ikke gik og det er simpelthen det, at så blev vi købt af et forsikringsselskab som på daværende tidspunkt hed Tullebolagen og Tullabolagen lavede det, som man skal være meget forsigtig med, når man arbejder med lånte ting eller rettere sagt man arbejde kontraktmæssigt med noget som ikke er ens eget. Tullebolagen havde jo meget hurtigt fundet ud af , at de der 3 små redningskorps, at det de laver, nemlig at de entrerer sig med private bilselskaber og private taxibiler med ……? Det kan enhver jo gøre. De kan bare gå hen og lave en aftale med dem, at de også skal køre for os. Og det gjorde de.

PS: Og de lagde også ydelserne ind som rednings……….?

GL: Ja – det kommer jeg til. Så da de havde fået det hele samlet så begyndte de at dele organisatorisk indre arbejde i forsikringsbranchen og så sagde forsikringsbranchen: der er jo ingen grund at have abonnement og forsikring hver for sig og så satte man altså så igang og så kom de andre forsikringsselskaber og sagde: Herre Gud hvorfor i alverdens riger og lande skal Tullebolagen have lov til at være alene om det ? Det kan vi jo også gøre. Og så blev der …………….,,? Det er klart. Og så mistede det jo sin interesse fordi da først forsikringsselskaberne havde indført de to vigtigste bestanddele – det må jeg måske lige have lov at indskyde trods alt – at de to vigtigste bestanddele i vores danske abonnement, det er jo den danske familie, hans bil og hans hjem og da forsikringsselskaberne opdagede det og sagde at det har vi forsikringer på i forvejen, ja så lavede man den der såkaldte forsikringskonstellation og så blev det til, at det efterhånden blev overtaget af forsikringsselskaberne i Sverige - i 1961 tror jeg det var.

PS: Det der gik galt for Tullabolagen det var jo at man søgte at skabe sig en monopolstilling på det.

GL: Ja – det kan man ikke gøre når man arbejder med lånte ting, der ikke er ens eget.

PS: Og du har den samme indstilling overfor forholdene i Danmark ved jeg.

GL: Ja det må man naturligvis have, når der sker sådan noget som det der skete for Falcks Redningskorps for nogle år siden og som blev overtaget af Baltica-koncernen, så sagde jeg og jeg bandede det må jeg indrømme : For helvede bare de nu ikke går hen og laver nøjagtig det samme som man gjorde i Sverige.

PS: Nej det tror jeg ikke.

GL: Og det gør de nok ikke og der er heller ikke rigtig basis for det, for det er to vidt forskellige køb vi taler om. Det vi taler om her i dag, det er en grundtømret organisation, som er bygget op siden 1906 af Sophus Falck, som ejer hver en stump af det, de kører med. Så denne kan de jo ikke slå i stykker ved du jo selv. Der er jo mange der har forsøgt at lave redningskorps her i Danmark, men det er ikke lykkedes for dem.

PS: Nu gør jeg lige en lille bitte afstikker – for jeg ved, at på et tidspunkt var du også i Norge. Det kommer vi tilbage til lidt senere. – I forbindelse med Falken i Norge, var du faktisk med til at starte VIKING i Norge.

GL: Jeg var konsulent for VIKING i Norge og det var igen omstændighederne, der piskede mig til det for på daværende tidspunkt sad jeg i Sverige. Havde et intimt samarbejde med Zone-Redningskorpset hvorfra vi jo egentlig var udsprunget. Jeg havde, jeg var ansat i Svensk Rädningstjänst. Der var en udpræget interesse både fra dansk og svensk side, at komme ind i Norge, men jeg havde jo ingen chancer for at skulle gå ind og lave samarbejde med norske FALKEN eftersom vi havde et kontraktforhold mellem Zone-Redningskorpset og Falck i Danmark, så det kunne vi ikke. Vi havde nogle meget store interessesfærer. Det var igen turistabonnementer, der kom mig til hjælp for jeg begyndte jo at tegne turistabonnementer i Svinesund og så er det jo klart, at når man først er inde, så søgte jeg forbindelser i Norge uden om salg og det gjorde jeg via Norges Automobilforbund og så gjorde jeg det via Norsk Røde Kors. Og på den måde fik man sat en organisationsform i gang i Norge, som næsten til forveksling lignede den her i Sverige.

PS: Det kommer vi tilbage til lidt senere.

Nu er vi nået frem til 1. oktober 1961 og nu eksisterer Svensk Rädningstjent ikke mere som selvstændigt selskab og så bliver du sendt hjem til Danmark med tak for lån.

GL: Jeg bliver ikke sendt hjem. Jeg blev bedt om at komme hjem. Jeg blev også bedt om at blive i Sverige, men den afgørelse fik jeg ikke lov at tage selv.

PS: Vor mor skulle med i billedet ?

GL: Så sagde jeg: Hvad vil du nu ? – vil du hjem til København igen eller skal vi flytte til Stockholm ? for jeg havde fået tilbudt af Tullebolagen at blive direktør for den redningstekniske del af de der såkaldte nye forsikringer de lavede. Det var jo godt jeg ikke tog det. Og så sagde mor jeg vil gerne hjem og så rejste vi altså hjem og så blev det jo som udviklingen nu her senere viste.

PS: Ja, og så sker der jo det, at med udgangen af 1962 så bliver Falck og Zonen sammensluttet til eet redningskorps og så kommer der et nyt afsnit i dit liv, må man nok have lov at sige.

GL: Ja det tør siges.

PS: Nu har vi altså fået Lindehammer hjem til Danmark igen, og vi har fået sammensluttet Falck og Zonen og nu skal Lindehammer til at arbejde i de sammensluttede selskaber han bliver så salgschef i København. Jeg ved du havde en del samtaler med gamle William Falck, gamle hæderkronede William Falck, og det gik godt ikke?

GL: Jo det tør man sige det gjorde, fordi han var jo i sig selv en interessant mand at føre samtale med, og for mig var det jo spændende at komme tæt på livet af ham.

PS: Passede jeres kemi sammen?

GL: Ja det kom den til – og jeg må indrømme, på daværende tidspunkt fik jeg altså andre tilbud udefra takket være mine kontakter både i Norge og Sverige, men vi havde en samtale på et vist tidspunkt, hvor vi skulle bestemme hvordan og hvorledes det skulle være. Jeg glemmer ham aldrig for så sagde han: -Ved De hvad Lindehammer, jeg er sgu blevet glad for Dem, jeg vil gerne beholde Dem- men selvfølgelig, sagde han, hvis det er sådan, der er andet job De syntes er bedre, så sagde han de der berømte ord: Gud velsigne Dem hvis De gør det, for så har De i hvert fald selv valgt vejen. Og det var faktisk det der bestemte, at jeg blev hvor jeg var.

PS: Ja, og det har du ikke fortrudt?

GL: Nej det har jeg aldrig fortrudt.

PS: Der kom ganske god gang i salget og du fik nogle gode medarbejdere, og blandt dem overinspektør Jørgen Hansen der stadigvæk kører los, så nu vil jeg spørge dig Jørgen Hansen, hvordan var Lindehammer egentlig sådan at arbejde med?

JH: En lille kort indledning på det, det var jeg startede i Zone Redningskorpset som fritidsmand i 1960 hos Carlo Lauridsen og faktisk først i 1965 i oktober måned mødte Lindehammer første gang, hvor jeg fik lovning på at blive fastansat 1. januar 1966. Den dag ved selve ansættelsen gjorde han et meget stærkt indtryk på mig og var en meget bestemt herre. Jeg kom jo som en ung frisk fyr, syntes jeg selv, men ret hurtig blev jeg sat pænt på plads så man fik en god respekt for ham fra start af, og det har jeg haft resten af det lange liv vi har arbejdet sammen. Han var en utrolig dynamisk mand og han kunne skælde os noget så grusomt ud hvis tallene ikke var i orden, men han kunne så sandelig også godt rose os hvis vi kom hjem med nogle pæne resultater.

PS: Nu siger du tallene i fik at vide i skulle tegne så og så meget.

JH: Helt bestemt, helt bestemt.

PS: Og gud nåde og trøste jer hvis i ikke gjorde det!

JH: Ja, så kom han med det vi kaldte” fars hammer”. Der var mange sjove oplevelser omkring det, men til gengæld havde han den karakter i sig, at hvis man kom med en ide til ham, man var trods alt noget yngre, blandt andet husker jeg i 1971 hvor man ude i Tåstrup byggede noget der hed Tåstrup Stationscenter, og der gik jeg og lurede godt en måned og sagde til mig selv, her går mennesker hver torsdag, fredag og lørdag, jeg vil lave en udstilling. Når man så gik ind og sagde sådan noget til ham, ja lad os lige køre ud og se på det. Og det blev så til vi fik en dejlig udstilling, den første udstilling i Falcks Redningskorps i et offentlig center.

PS: Nu, Lindehammer kommer vi til et af de punkter som jeg ved der har interesseret dig meget, og det er udstillingerne både i Bella Centret og i forretningscentrene, ????centeret og hvad de nu hedder alle sammen. Var det ikke noget – det var sådan en kombination show og salgsarbejde.

GL: Ja det blev det jo efterhånden fordi, hvis jeg skal sige det meget kort, i den periode hvor jeg arbejdede for Zone Redningskorpset så havde vi jo Falck som konkurrenter i Danmark, det var jo kort tid jeg var hjemme. Vi havde faktisk kun et eneste sted i Danmark, næh ikke i Danmark, men et eneste sted i København hvor vi sådan virkelig kunne udøve vores aktiviteter, det var i Forum. Forum var det store center dengang. Det der Forum aktieselskab havde en meget mærkelig vane, de placerede os altid Zone Redningskorpset i det ene hjørne og Falck i det andet hjørne, altid ude for de respektive toiletter, og der fandt jeg ud af det var bedst at stå ved herretoiletterne, for der kom jo mændene og det var dem der havde bilerne vi skulle tegne. Men det udviklede sig jo som du siger, det udviklede sig til centrene det er rigtigt. Og det har jo været en vældig fremgangsrig historie. Det er også rigtig som JH siger, han kom en del ude i Taastrupcentret, og så sagde jeg, men vi kommer ikke ind medmindre vi laver noget til gengæld. Og så tilbød vi så centret at lave en udstilling af Falcks aktiviteter på daværende tidspunkt og vi havde jo også en Falck film. Så vi lavede – vi fik lov at låne deres udstillingslokale, eller rettere sagt deres foredragssal, og vi kørte sådan en 3- 4-5 udstillinger og foredrag og filmforevisninger om dagen. Og det der var morsomt, jeg var godt klar over vi skulle jo yde noget til gengæld hvis vi skulle have lov til at blive der, så JH og jeg vi blev enige om vi skulle for det første selv have nogle salgstal der var gode som vi kunne komme hjem med, og for det andet så skulle vi også prøve at få centerforeningernes interesse på det. Og det gjorde vi simpelthen på den måde, at vi tog hver sin side af gaderne ude i centret og besøgte respektive handlende om det var slagterne, viktualier eller det var skomageren eller det var skrædderen og så gik vi ind og fortalte, at nu var Falck der i denne uge her, og vi lavede et stort program og et stort nummer og hvis de selv ville udnytte det, så syntes vi de skulle lægge nogle ting frem på disken, sammen med vores brochurer og så skulle de tage nogle varer som de alligevel skulle af med billigt så de kunne sælge dem.

PS: Et lille ekstra udsalg.

GL: Ja, og det samlede vi så op bagefter, da vi var færdige og så fandt vi ud af at lave nogle gennemsnitstal på det og så gik vi til centerledelsen og så sagde vi, det vi har lavet herude i samarbejde med de lokale forretningsdrivende som er herude i det her center, det har givet dem et mersalg på 15%. Den rygtedes i alle de andre centre og det er faktisk det vi er gået videre på.

PS: Med de der udstillingsarrangementer, der tænkte I også på børnene, vel ud fra den betragtning, at det er fremtidens abonnenter.

GL: Ja det er rigtigt.

PS: Og nu er det jo blevet moderne med børnearrangementer, hvad mener sådan en gammel rotte som dig om børneklubber og alt det der.

GL: Jeg må indrømme lige i starten da jeg hørte om det, var en smule skeptisk. Fordi børnearrangementer er jo lavet af mange forskellige institutioner, dagblade osv osv.

Jeg er jo ikke aktiv mere, men jeg har fulgt det med meget stor interesse og jeg syntes det er en god ide. I det hele taget er der en god ide, tager du barnet ved hånden, tager du moderen om hjertet.

PS: Det har altid været gældende, og det gælder vel stadigvæk. Jørgen Hansen - har du nogensinde været ude for du har haft en vanskelig kunde, hvor du skulle have Lindehammer med ud at hjælpe dig?

JH: Ja det har jeg da nydt godt af et par gange.

PS: Hvordan forløber sådan noget?

JH: Det forløber så fint. Stille og roligt sætter man sig ved siden af ham og holder son mund.

PS: Og så lader man ham snakke.

JH: Og så lærer man, at den samtale han fører med en kunde – og når man havde Lindehammer med ude – var det jo altid omkring det økonomiske, hvor man ikke selv havde beføjelser nok til at kunne afslutte sådan en handel.

PS: Det er specialabonnementer du tænker på?

JH: Ja, som ikke findes i tarifbogen, men jeg vil da godt lige vende tilbage til det med, at tage barnet ved hånden, moderen ved hjertet og faderen ved tegnebogen, glemte du at sige, at det var jo dit slogan til os dengang, men netop omkring det her med børneklubben, da gjorde vi dengang i 1982 for første gang i Ishøj Kommune, hvor vi tog børnene med ind fra hele kommunen og var ude at cykle med 1900 skolebørn sammen med Glostrup Politi og det var en succes, der sagde spar 2 til det hele og vi havde i 1984 fornøjelsen at have Trafikradioen med derude og dække os ind.

PS: Sådan noget gav det forøget abonnementstegning?

JH: Det gjorde det helt sikkert.

GL: Og fik samlet en masse mennesker oppe i Centret.

PS: En god Public Relation.

JH: Ja det var det.

PS: Lindehammer – ganske kort – jeg ved du interesserede dig overordentlig meget for forbindsstoffer og for at få præsenteret forbindsstofferne på den rigtige måde under hensyn til folks behov. Kan du ganske kort fortælle lidt om det der. Vi behøver ikke at rejse til Tjekkoslovakiet.

GL: Man var tvunget til at rejse. Når der er tale om forbindsstoffer i den omfatning vi taler om i dag og allerede på daværende tidspunkt, hvor jeg arbejdede med det, så var det millionbeløb vi talte om og bare sådan noget som et enkelt hæfteplaster – kunne man spare 1 øre på et hæfteplaster, det blev til mange penge. Men det er rigtigt det interesserede mig gevaldigt.

Grundtanken hos mig i forbindelse med akkvisition og abonnementstegning, det er at sikre den danske familie så godt som muligt og der var forbindskassen jo et ganske væsentlig led. Der har jeg oplevet nogle ganske pudsige ting, jeg skal nok gøre det kort. Det sidste sæt forbindskasser som jeg var med til at udvikle, som for øvrigt bruges den dag i dag, dem lavede vi af den samme type kasse, dvs. vi kunne bruge den samme kasse til alle mulige formål, vi gav dem bare hver sin farve, vi havde en rød og en hvid kasse til hjemmene, vi havde en grøn til industrien og så havde vi endelig en gul kasse til sejlsporten. Det jeg så fandt ud af det var den valgmulighed alternativet, er jo ikke den dårligste man kan spille på, så jeg gjorde det og lærte mine sælgere det, at når vi var ude at skulle tegne abonnementer hos en ganske almindelig gennemsnitsfamilie, hvor mor altid dukker op på et eller andet tidspunkt i billedet, for far skal sgu ikke bestemme alting så havde jeg stillet frem både den røde og den hvide forbindskasse og så kom bemærkningen jo før eller senere, den kom jo på et relativt tidlig tidspunkt så begyndte hun at interessere sig for tingene, det er klart hun interesserede sig for forbindskassen det var hende der skulle sætte hæfteplaster på ungerne, og så på et eller andet tidspunkt så kom bemærkningen hundrede procent sikkert næsten hver gang, hun sagde: far jeg vil have den røde kasse når nu du tegner det her abonnement, eller jeg vil have den hvide. Og så var abonnementet jo købt, så var det ikke længere solgt, så alternativet og valgmulighederne har vi spillet meget meget på de senere år, også i andre sammenhæng.

PS: Også med autopuden.

GL Ja, præcis.

PS: Jeg ved godt der er en lang historie om den, men i hvert fald, det vil JH måske også sige, den er god til at sælge abonnementer på.

JH: Det er det vi populært kalder for en bestseller.

GL. Det er den største succes vi har haft.

PS: I 1971 så sker der en organisationsændring i Falck og der sker jo altså blandt andet det, at du Jørgen Falck du bliver administrerende direktør for det største selskab Falcks Redningskorps København A/S og én af de ting som du sætter i værk det er at lave en styregruppe af fire betroede medarbejdere. Jeg kan lige nævne navne, økonomimanden Torben Hansen, organisationsmanden Steffen Mortensen, teknikeren Ivan W Andersen og endelig salgsmanden Lindehammer. Og Lindehammer bliver altså liniechef for salget. Jørgen Falck hvad var egentlig din ide med den styregruppe?

JF: Jeg må lige sige først, at grunden til vi lavede denne organisationsændring var fordi det ikke gik særligt godt. Det er klart det er ikke et enmandsjob at få vendt …….?

PS: Du mener ikke gik særlig godt rent økonomisk ?

JF: ja økonomisk og det er jo ikke et enmandsjob at vende – for at bruge Torben Hansens ord – et slagskib og få det på rette kurs. Så derfor var det meget hurtigt man skulle have 1 mand for hvert område i korpset og da faldt øjnene på de 4 du lige har nævnt og vi samledes meget hurtigt – hver eftermiddag til at begynde med – ved 15-tiden når kontordagen var ved at slutte og så sluttede vi kl 19 og holdt middagspause. Det foregik for os selv hjemme privat for vi syntes ikke vi havde råd til at gå ud og spise hver dag, så vi kørte lige hjem og fik et måltid mad og så mødtes vi igen kl 20 og fortsatte til midnat, hvorefter vi kørte hjem og så kunne vi passe vores daglige arbejde om formiddagen og først på eftermiddagen og så kunne vi starte forfra.

Det gjorde vi i månedsvis – et par måneder – og så fik vi vendt et forventet underskud på et par millioner tror jeg det var – det var mange penge dengang – det fik vi vendt til et overskud – jeg tror det var 26.000 eller 36.000 kroner. Det var ikke meget, men det var meget set i forhold til de 2 millioner. Og da kan jeg huske Lindehammer, jeg tror det var Torben, der foreslog, at vi nu som tak til stationslederne – som også havde gjort en kæmpe indsats – skulle invitere dem til en frokost og fortælle dem lidt om Falcks Redningskorps og så sagde Lindehammer: Ja nu har vi endelig skrabet 36.000 sammen og så skal vi bruge dem til at æde op.

GL: Ja det er rigtigt.

PS: Jeg har forstået, at meningen med den styregruppe var at de forskellige ledere skulle fremlægge deres problemer og så få koordineret disse problemer.

JF: Korrekt.

PS: Sig mig en gang Lindehammer, hvordan var det at arbejde i den gruppe?

GL: Det var i høj grad interessant fordi med den baggrund jeg havde og det arbejde jeg hidtil havde måttet ikke måttet – men gerne ville udføre det, så var det pludselig at komme ind i en helt ny verden, hvor jeg skulle være med til at tage – om ikke bestemmelse – men i hvert fald være med til at diskutere såvel teknik, administration som økonomi. Det lærte mig ihvertfald én ting ikke fordi jeg ikke havde respekt for det i forvejen – det lærte mig en meget væsentlig ting, det var at have respekt for andre menneskers arbejde. Dette at få problemerne forelagt, som Jørgen Falck har beskrevet det her, og være med til at gennemdiskutere og få lov til at komme med ideer om hvad man skulle lave og jeg må da indkomme, at der lærte jeg en masse ting. Jeg syntes at jeg havde lært en kolossal mængde i Sverige, men de første par år i Styregruppearbejdet var i hvert fald for mit personlige liv meget, meget givende.

PS: Der kom du selvfølgelig tæt ind på Jørgen Falck.

GL: Ja det kunne jeg jo ikke undgå.

PS: Næsten tættere end på faderen William Falck? Det er 2 vidt forskellige personer.

GL: Ja det er det i høj grad.

PS: Kan du sige hvori forskellen består?

GL: Ja – intimiteten kom jo frem på en helt anden måde. Svenskerne har et udtryk, der siger: man lærer at spotte hinanden i ansigtet og det lærte vi altså også.

PS: I kunne tale frit fra leveren.

GL: Ja det kunne vi og det fik vi sgu lov til og Jørgen Falck sagde rent ud, at nu vil jeg gerne høre jeres ærlige og redelige mening om tingene og jeg må da indrømme, at jeg var beklemt og tænkte, tør jeg sige det til ham, men det lærte vi efterhånden, også at spytte ud til hinanden og deraf kom jo så konklusionerne og som jeg håber på i de 12 år vi fik lov til at sidde i den styregruppe, også var de rigtige. Det var i hvert fald grobund til den fremtid, der senere er blevet sat her.

PS: Jørgen Falck: Hvordan var han egentlig at arbejde med ham Lindehammer ?

JF: Jo – de var jo alle 4 fantastisk engageret. Det var ikke mindst Lindehammer. Bare man kender ham.

PS: Han engagerede sig jo altid voldsomt i de ting han havde med at gøre.

JF: Der var ingen, der knyede eller gjorde vrøvl over der blev smidt ekstra arbejde over på dem. Man tog det som en opgave og det gjorde Lindehammer, han for rundt og han skulle jo sørge for at alle hans akkvisitører og inspektører – han skulle i gang med pisken og skulle komme med nogle gode og flotte tal hver uge. Vi fik ugetal og skulle se hvordan tegningen gik – og se at den gik i en flot, stejl kurve opad.

PS: Fik i også ugetal for økonomien

JF: Ja altså – økonomien kommer selvfølgelig senere, når man tegner, men det generede altså os ikke andet end vi følte i gruppen, at vejen frem måtte være at få flere kunder i butikken og det var jo hans job og det gjorde han faktisk ret godt. Det må vi sige, selvom jeg sidder i nærheden af ham og man skal ikke rose folk selvom de bliver gamle – du er jo halvgammel efterhånden.

GL: Jo det må jeg erkende, men den fungerer jo endnu.

JF: Ja den gør den.

PS: Det arbejde i Styregruppen både på salgssiden og i økonomisiden og tekniksiden og med mandskabsproblemer o s v. Det må også have gjort det lettere at lægge budgetter end det var i gamle dage.

JF: Det gjorde det absolut for de fik jo hver deres rammer og budgetrammer og vi diskuterede jo navnlig – var det Ivan Andersen, der skulle bruge penge til byggerier og til nyt materiel og Morten til lønningerne, det var dem, der skabte udgifterne og de andre skulle skaffe, ihvertfald Lindehammer, en hel del af indtægterne, også fra kommunerne – det var jo Torben og jeg selv, men det gik faktisk forbavsende godt med at vi fik forelagt hvad der var af ønsker fra Ivan Andersen og fra Morten og så gik det jo faktisk glimrende med at vi lavede nogle gode budgetter og det viste sig jo også, at de som regel holdt.

PS: Ja - Jeg kan forstå at det er en tid som I begge 2 ser tilbage på med stor glæde og det har været overordentlig interessant.

GL. Det kan vi ikke nægte.

PS: Jeg ved du også deltog i den uddannelse, der fandt sted på Ørnegården. Det bliver vi nødt til at gå lidt let henover. Men så kommer du ind i Trafikradioen. Der var du i 10 år. Under Lars E. Christiansen.

GL: Han sidder der jo stadigvæk.

PS: Du er jo blevet skiftet ud, sådan går det med os gamle.

GL: Det kan jo ikke være anderledes.

PS: Det betød jo også noget for akkvisitionen at du sad der?

GL: Ja det ved jeg ikke om det gjorde, men det betød kolossalt meget for Falck.

PS: Nå jamen

GL: Ja ja selvfølgelig også for akkvisitionen, men det er klart det blev jo et mønster af politi, Forenede Danske Motorejere, Falck og ellers hvad man kaldte ind, Rådet for større Færdselssikkerhed osv og det blev jo et panel, der blev lyttet meget til, navnlig i de første år – det var interessant. Det der var det sjoveste for min part, det var jo ikke at møde op i Rosenørns Alle i studiet – de havde jo meget længere sendetid i begyndelsen end de har i dag. Det, der var sjovt, da vi selv syntes vi havde siddet længe nok i København, det var at rejse ud besøge selv de ganske små flækker i Danmark og få genhør for det vi sådan havde siddet og sagt. Så havde vi selvfølgelig også kritikken, kritikken kunne godt være hård, vi så nogle avisartikler der sagde, at de kunne ikke forstå vi kunne sidde og svare på de samme dumme spørgsmål hver uge, og der må jeg indrømme der fløj jeg i harnisk og så stillede Lars Christiansen direkte spørgsmålet til os så sagde jeg, jamen det er jo klart at hvis en lytter til Trafikradioen eller Køreklar, som det hed i starten, hører de samme spørgsmål hver uge, så syntes han måske nok det er dumt. Det man bare ikke skal glemme er der er mennesker der køber biler hver eneste dag og som aldrig har prøvet det her før og så helt naturligt som nybegynder må stille de samme spørgsmål.

PS: ja, så ved jeg også du har interesseret dig meget for personaleproblemer. Du har blandt andet været formand for personaleforeningen, men jeg ved også at noget af det der har interesseret dig mest, det er at få etableret disse mange veteranforeninger der nu findes over hele landet med alt i alt ca. 500 medlemmer så vidt jeg husker. Hvordan gik det egentlig til?

GL: Det er klart når man selv begynder at komme op i årene så begynder man at interessere sig for folk der er jævnaldrende og jeg syntes jo, med mig og mange andre, det var sådan lidt tomt. Jeg tror ikke der er nogle Falckmænd, som har været der i hvert fald i en årrække ikke kan sige de ikke har haft et indholdsrigt liv og når det pludselig holder op, så bliver det ensomt. Så er der ikke noget at sige til de gerne vil mødes med hinanden og snakke om gamle dage. Det prøvede vi så at sætte i gang, jeg prøvede lidt småt i København og efterhånden så måtte jeg tage en landsturne sammen med den nuværende formand for personaleforeningen og vi startede så i alt 12 klubber. Og det var meget meget morsomt.

PS. Lige for at få slået fast, at det var dit initiativ.

GL: Ja det var det. Det der var interessant det var at komme ud og få sat det i gang og det der næsten var sjovest, når man så havde fået samlet dem og det var jo mange som du selv siger det var et gennemsnit på 50 veteraner pr. klub i øjeblikket. Det der er morsomt det er, man behøver ikke at være der mere end det første kvarter og så lige orientere lidt om hvor meget man selv ved, og det er jo ikke så forfærdelig meget mere end de selv ved, men altså i gamle dage da jeg var aktiv så måtte jeg fortælle dem lidt om Falck og hvad der skete indenfor den senere tid. Men man behøvede ikke at gøre det særlig langt for så begyndte snakken selv og så begyndte alle de gamle veteraner at fortælle os hvordan vi skulle drive Redningskorpset i dag og det var absolut det sjoveste.

PS: Ja, den sidste gang jeg oplevede det var ved julemødet i København hvor personaledirektøren, Hammer Jespersen var mødt op, inden han gik derfra, da var han klar over at her sad alle dem der vidste hvordan redningskorpset det skulle køres.

GL: Det er ikke en gang løgn.

PS: Så havde du også en hel masse at gøre som forretningsfører for Personalefonden og der kommer du selvfølgelig i berøring med en masse skæbner, dødsfald og alt muligt andet som jeg ved du har klaret, de problemer der er opstået, på en fin måde. Nu sker der altså det da du bliver 67 så holder dit almindelige job op og så bliver du pludselig værtshusholder, idet man overlader dig at bestyre kantinen, d v s du har faktisk haft to perioder i Korpset. Hvordan var det at blive værtshusholder?

GL: Jaaah, det er det her med tiden igen. Vi var til et møde et eller andet sted og jeg tror det var fru Falck, altså Jørgen Falcks kone, der på et eller andet tidspunkt var inde i billedet og så bliver der spurgt ” når nu Lindehammer holder op når han bliver 67 år, hvad skal han så lave” og så sagde fru Falck, ham sender vi op i kantinen, hvorefter min egen kone så sagde ” nej han skal fandme ikke derop og smøre pindemadder”. Og så kom den rammende bemærkning, den kom fra Jørgen Falck, den rammende bemærkning der fik mig til at blive der i 8 år hvor han sagde: ” lille fru Lindehammer vi får pålæg på ” og så grinede vi alle sammen og så blev det altså til 7-8 i kantinen.

PS: Og det har ikke været den værste tid.

GL: Næh det har været en sjov tid. Det er et helt andet arbejdsmiljø ganske vist, men altså det er de samme mennesker, det er de samme mennesker man har arbejdet med i de forskellige former for virksomheden, og det er de samme mennesker som man altså nu i dag møder ved frokostbordet.

PS: Jo men det er jo i et mere afslappet forhold når man er pensionist når man så møder medarbejderne.

GL: Og så stadigvæk være med til at tilfredsstille nogle af ønskerne. Der er jo ikke noget så 100% sikkert som hver tirsdag og fredag, så skal de kigge på listen hvad de skal have at spise af varm ret i den kommende uge, det er jo helt givet.

PS: Ja Lindehammer vi nærmer os afslutningen. Jeg ville godt hvis du her til sidst kunne give en kort vurdering af dit liv i Redningskorpsene.

GL: Altså - de tanker som opstod da jeg startede, og det der med telefonstemmen og jeg havde prøvet det. Det der var den største interesse dengang det var det som jeg syntes var skæggets i det arbejde, det var jo arbejdet med Pressen, men hele den udvikling her som jeg har fået lov til at være med til, den har jo været vældig interessant. Jeg var indstillet på det, dels i Zone Redningskorpset og dels i Svensk Rädningstjänst og dels tilbage igen og dels i styregrupper og alle de der forskellige former for arbejde jeg har haft, har salgsopgaverne været de vigtigste. Men det jeg har fået lov til i disse år her, det tror jeg aldrig jeg ville have fået lov til i noget andet firma, nemlig at realisere nogle af de ideer jeg selv er kommet med og fået lov at realisere mange af de ideer som er vokset frem ved fælles kraft.

PS: Så du fortryder ikke?

GL; Næh tværtimod. Jeg vil sige det har været et pragtfuldt liv selvom det tog mig 44 år at komme igennem det.

PS: Du kan sige ligesom Edith Piaf: ” Je ne regrette rien”.

GL: Yes.

Afskrift fra videofilm / dec 2020/ Jy